**Хыял эзе буйлап**

Борын-борын заманнарда куе урман арасында бер патшалык булган. Шул патшалыкта гади генә ун яшьлек Закир исемле малай яшәгән. Беркөнне Закирның башына мондый уй килгән:

* Нишләп минем бар дусларымның да хыяллары бар, ә минеке юк. Минем дә үз хыялымны эзләп табасым килә.

Башта малай үзенең хыялын патшалыкта эзләп карарга уйлый. Аның бик тә якын дусы, Кәрим бар. Беркөнне качышлы уйнап аргач, Закир Кәримнән сорый:

* Кәрим, синең хыялың нинди?
* У-у-у, дустым, хыяллар күп инде алар. Менә әтием миңа зур уенчык – машина алып кайтса, миннән дә бәхетле кеше булмас иде.

Кәримнең хыялы Закирнең күңелен бер дә селкетмәде. Һәм ул күрше өйдә яшәгән Зөләйха исемле кыздан сорап карарга булды. Зөләйха 15 яшьлек бик матур кыз иде.

* Зөләйха, кара әле, синең хыялың бармы?
* Күрше, минем хыялым – тизрәк үсеп, бай егеткә кияүгә чыгасым килә. Акчам күп булса, мин төрле матур-матур күлмәкләр, кыйммәтле энҗе-мәрҗәннәр алыр идем.

Закирга бу хыял да ошамады. Кәефе төшсә дә, ул үзенең юлын дәвам итәргә булды. Патшалыкта җавап таба алмагач, Закир үзенең хыялын урманда эзләп карарга уйлады. Кич белән өйдәгеләр йоклап киткәч, ул кирәкле әйберләрне җыеп, юлга чыгып китте. Бара торгач, ул башта Куянны күрде.

* Куянкай, синең хыялың бармы?

Куян аңа җавап бирә:

* Әйе, мин күбрәк азык табып, кышны тыныч кына уздырасым килә.

Закирга бу хыял ошамый, һәм ул юлын дәвам итә. Искиткеч чиста сулы күлне күрә, шул күлдә йөзеп йөргән Аккоштан сорый:

* Аккош, син берәр нәрсә турында хыялланасыңмы?
* Мин кояшлы һәм җылы көннәрнең күбрәк булуын телим.

Закир “бу хыял да минем өчен бик гади”, дип уйлый.

Озак йөри торып хыялын таба алмагач, өйгә кайтырга уйлый. Юл кырыенда ак сакаллы бабайны күрә. “Шул бабайдан гына сорап карыйм инде”, дип уйлап куя Закир.

* Бабакай, гафу итегез, хыялны кайдан табып була?
* Ник аны эзләргә? Ул үзе сине табачак. Иң мөһиме: хыялың изге булсын!

Бу сүзләр Закирны уйга сала. Һәм кинәт кенә аның башына мондый уй килә:

* Минем кешеләрнең хыялларын чынга ашырырга ярдәм итәсем килә!

Өйгә кайтып кергәндә, таң ата башлаган иде. Закир елмаеп йокыга китте...

**Тылсымлы урман**

Борын-борын заманда бик тә тылсымлы урман булган. Анда искиткеч матур һәм усал хайваннар, гүзәл чәчәкләр, ямь-яшел үләннәр, үзенчәлекле кошлар яшәгән. Бу урманга бар кешенең дә кереп карыйсы килгән. Ләкин алар курыкканнар, чөнки тылсымлы урманны бер Сихерче саклаган. Урманга кергән кешеләр беркайчан да аннан кире чыга алмаганнар.

Тылсымлы урман янында кечкенә генә бер авыл булган. Иң зур гаиләдә ун кеше һәм бер эт көн күргән. Балаларның уртанчысы Әминә исемле кыз булган. Ул авылның иң чибәр кызы: җирән чәчле, зәңгәр күзле, якты йөзле. Авыл кешеләре аны ягымлы итеп “кояш кызы” дип йөргәннәр. Ул бик эшчән булган: көннәр буе әти-әнисенә ярдәм иткән, иртән бакчада әнисе белән эшләсә, кичен энесе белән китаплар укып, белемен арттырган. Әз генә буш вакыты булса, Әминә тылсымлы урман янындагы кырда хыялланып яланаяк йөрергә яраткан.

Менә беркөнне кырда шулай уйланып йөри торгач, ул үзенең урманга кереп киткәнен сизми дә калган. Урмандагы матурлык Әминәнең күңелен шулкадәр әсир иткән, хәтта ул Сихерченең барлыгын да оныткан. Ә Сихерче чит кешеләрне исеннән үк сизеп ала торган булган.

Йөри торгач, Әминә үзенең урманда икәнен аңлаган. Сихерче турында ишеткәне булганга күрә, ул курка башлаган. Өйгә, әти-әнием янына ничек кайтып җитәрмен, дип борчыла башлаган.

Бер кош сайрый. Әминә бу кошның сандугач икәнен шунда ук таныды:

* Ай-яй, сандугач! Нинди моңлы җырлар җырлыйсың син! Сиңа кушылып мин дә җырлыйм әле.

Әминә үзенең яраткан җырын, “Күбәләгем”не җырлый башлады. Әминәнең моңлы тавышын тыңларга урманның бөтен кошлары җыелган. Шунда бер карлыгач сүз башлаган:

* Эх, кызкай, әрәм буласың. Ник урманга кердең син?

Әминә болай дип җавап бирә:

* Карлыгачкаем, кырда йөри идем, онытылып кереп киттем шул.

Шуннан соң кошларга бәхет теләп, ул юлын дәвам итә. Бара торгач, хәлсез яткан бер керпене күрә:

* Керпе, керпе, нәрсә булды сиңа?
* Азык эзләгән идем – тапмадым. Ашамагач, хәлем юк. Карт бит инде мин...
* Керпе, борчылма, мин хәзер тиз генә берәр нәрсә табам да, синең яныңа киләм.

Урман җиләк-җимешләргә бай була. Эзли торгач, кыз кыргый алмалар, гөмбәләр, җир җиләкләре җыеп, аларны яулыгына төреп, керпегә алып килә. Керпе аңа рәхмәтләр укып кала. Ә кыз юлын дәвам итә. Бер тавыш ишетелә. Кемдер елаган кебек. Әминә шул якка тиз генә барып караса, төлкенең аягы ауган агач астына кысылып калган. Төлке:

* Зинһар, ярдәм итче, аягым бик авырта.

Әминә ярдәмгә юлбарысны, арысланны, боланны, аюны чакыра. Алар бергә агачны күтәреп торганда, төлке аягын ала.

Агач төбендә Әминә утыра. Ул үзенең авылын, әти-әнисен, сеңел-энеләрен, апа-абыйларын, күршеләрен, Шаян исемле этен сагынып елый.

Шулвакыт хайваннар һәм кошлар бер фикергә киләләр:

* Әйдәгез, Сихерчегә кызның яхшылыклары турында сөйлик. Бәлки ул аңа урманнан чыгарга юл күрсәтер.

Алар Сихерчегә бөтен нәрсәне түкми-чәчми сөйләп бирәләр. Сихерче озак уйлаганнан соң, болай ди:

* Бу кыз чыннан да яхшы күңелле, акыллы икән. Алай булгач, мин аңа тимим. Өенә кайтсын. Һәм шуны әйтергә онытмагыз: аның өчен урманның ишекләре һәрвакыт ачык.